Nariadenie Komisie EHS č. 897/82
z 20. apríla 1982,
ktorým sa po tretíkrát mení a dopĺňa nariadenie (EHS) č. 1842/81 v súvislosti s poskytovaním náhrad upravených pre obilniny vyvážané vo forme určitých alkoholických nápojov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady EHS č. 2727/75 z 29. októbra 1975 o spoločnej organizácii trhu s obilninami [1], naposledy zmenené a doplnené nariadením (EHS) č. 3808/81 [2], najmä na jeho článok 16 ods. 6 a článok 24;
so zreteľom na nariadenie Rady (EHS) č. 1188/81 z 28. apríla 1981, ktorým sa ustanovujú všeobecné pravidlá pre poskytovanie náhrad upravených pre obilniny vyvážané vo forme určitých alkoholických nápojov a kritériá pre stanovenie výšky takýchto náhrad a ktorým sa mení a dopĺňa nariadenie (EHS) č. 3035/80 týkajúce sa určitých výrobkov nezahrnutých do prílohy II k zmluve [3], najmä na jeho článok 12;
keďže nariadenie Komisie (EHS) č. 1842/81 [4], naposledy zmenené a doplnené nariadením (EHS) č. 3487/81 [5], ustanovuje postupy na poskytovanie náhrad upravených pre obilniny vyvážané vo forme určitých alkoholických nápojov;
keďže článok 1 ods. 2 nariadenia (EHS) č. 1842/81 ustanovuje, že vo vyhlásení o platbe bude uvedená čistá hmotnosť výrobkov; keďže článok 4 ods. 3 toho istého nariadenia ustanovuje, že použité obilniny alebo slad musia byť nezávadné a v predajnej kvalite; keďže v záujme jasnosti sa má definovať pojem vlhkosti použitý v tomto nariadení;
keďže obsah vlhkosti obilnín zvyčajne neprevýši 16 %; keďže niekedy pri výrobe whisky sa použijú aj obilniny s obsahom vlhkosti vyšším ako 16 %; keďže je preto potrebné vydať ustanovenie na zníženie; keďže toto zníženie by malo byť väčšie v prípadoch, keď obsah vlhkosti použitých obilnín prevýši 18 %, s prihliadnutím na skutočnosť, že takéto obilniny neboli sušené;
keďže nariadenie Rady (EHS) č. 2731/75 [6], naposledy zmenené a doplnené nariadením (EHS) č. 1156/77 [7], ustanovuje aj štandardnú metódu analýzy na určenie obsahu vlhkosti obilnín; keďže je potrebné uviesť odkaz na túto metódu, a malo by sa však umožniť použitie aj ostatných bežne používaných metód, ak poskytujú dostatočné záruky;
keďže opatrenia ustanovené v tomto nariadení sú v súlade so stanoviskom Riadiaceho výboru pre obilniny;
PRIJALA TOTO NARIADENIE:
Článok 1
Článok 1 nariadenia EHS č. 1842/81 sa týmto mení a dopĺňa takto:
1. Do odseku 2 sa vkladá tento bod c):
"c) obsah vlhkosti"
2. Pridá sa tento odsek 3:
"3. Na účely tohto nariadenia je čistá hmotnosť použitých obilnín ich čistou hmotnosťou s obsahom vlhkosti najviac 16 %. Ak obsah vlhkosti použitých obilnín je viac ako 16 % a najviac 17 %, hmotnosťou, ktorá sa na účely platby berie do úvahy je čistá hmotnosť znížená o 1 %. Ak obsah vlhkosti použitých obilnín je vyšší ako 17 % a najviac 18 %, zníženie je 2 %. Ak obsah vlhkosti použitých obilnín prevýši 18 %, zníženie je 2 % na každé 1 % vlhkosti nad 16 %.
Štandartná metóda spoločenstva na určenie obsahu vlhkosti obilnín určených na výrobu alkoholických nápojov podľa nariadenia (EHS) č. 1188/81 je metóda uvedená v prílohe II k nariadeniu (EHS) č. 2731/75.
Môže sa však povoliť používanie ostatných bežne používaných metód, ak sa ich výsledky neodlišujú o viac ako 5 desatinných miest od výsledkov štandartnej metódy.
Členské štáty oznámia Komisii metódy, ktoré sú iné ako štandartná metóda spoločenstva uvedená v treťom pododseku."
Článok 2
Toto nariadenie nadobúda účinnosť tretí deň nasledujúci po jeho uverejnení Úradnom vestníku Európskych spoločenstiev.
Bude sa uplatňovať od 1. júla 1982.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 20. apríla 1982